Viimases Ekspressis ka peatoimetaja Priit Hõbemäe arvamuslugu  "Halloo, kas mõistus kodus?", kus juttu lisaks võidusambast ka teenelise rahvakujuri Tauno Kangro magnum opus'est Kalevipojast, mille rajamist Tallinna linnapea Edgar Savisaar on hiljuti virgutanud. Kalevipoeg maksvat Savisaare kalkulatsioonide järgi 56 miljonit krooni. Pooleteist aastaga on selle monstrumi hind arvatav tõusnud seega umbes 40 miljoni krooni võrra. Hõbemägi võrdleb taolist rahaga laiutamist sotsiaalküsimustega kimpus Tallinnas valitsuse heldekäelisusega võidusamba püstitamisel: "Valitsuse poolt on ühe käega 100 miljonit krooni klaasist võidusamba püstitamisele kulutada ja teise käega kokkuhoiule kutsuda lihtsalt silmakirjalik. Kas meil on vaja seda sammast nüüd ja kohe? Mida see meile kui rahvale annab? Kas me saame selleta edasi elada või ei? Ja kui ei saa, siis millised on põhjendused?"